<classify> WAZIRI Mkuu, Kassim Majaliwa amewaagiza wakuu wa mikoa yote inayolima korosho nchini, wahakikishe wanasimamia vizuri zao hilo na wasiruhusu kuingizwa kwa mfumo mpya wa ununuzi ambao haujaeleweka kwa wadau na wanunuzi.Mabadiliko ya mifumo yalitolewa na baadhi ya viongozi ambao sio waaminifu, serikali iko macho itawachukulia hatua viongozi wa vyama vya ushirika wasiokuwa waaminifu. Tunataka mfumo wenye manufaa ndio utumike, amesema Majaliwa.Alisema hayo jana wakati akizungumza na wananchi wa Mkoa wa Mtwara, baada ya kukagua ujenzi wa Hospitali ya Rufaa ya Kanda ya Kusini, inayojengwa katika eneo la Mitengo wilayani Mtwara.Waziri Mkuu alisema msimu wa korosho kwa mwaka huu, unatarajiwa kutangazwa hivi karibuni, hivyo ni lazima kwa wakuu wa mikoa inayolima korosho, wakajiandaa vizuri ili kuepusha migogoro isiyokuwa ya lazima.Alisisitiza wafanyabiashara kutojihusisha na ununuzi wa korosho kwa njia ya kangomba.Kangomba imepigwa marufuku, watakaojihusisha moto utawawakia huko huko. Tunataka wakulima wenyewe ndio wanufaike, amesema.Pia, ametoa mwito kwa wakulima wa zao la korosho, kuendelea kujiimarisha na wahakikishe wanajiwekea akiba kwa ajili ya ununuzi wa pembejeo kwa sababu. Serikali itaendelea kusimamia zao hili ili wakulima wapate tija, alisema.Mapema, Waziri Mkuu ametembelea ujenzi wa Hospitali ya Rufaa ya Kanda ya Kusini na kukagua kazi ujenzi inayoendelea, ambayo alisema itakapomalizika itawapunguzia wananchi safari ya kwenda Hospitali ya Taifa ya Muhimbili MNH jijini Dar es Salaam kufuata huduma.Alisema serikali inayoongozwa na Rais John Magufuli imejikita katika kuboresha huduma mbalimbali za wananchi zikiwemo za afya, hivyo wananchi wa Kanda ya Kusini watapata matibabu ya kibingwa karibu na maeneo yao.  <topic>: KITAIFA 